
ГЛАВА ПЪРВА
ОБЩИ ПОЛОЖЕНИЯ

Чл. 1. Настоящият Етичен кодекс се основава на разпоредбата на чл. 21, ал. 4 и чл. 36, ал. 2 от ЗМСМА и спазването му е правно задължение за всеки общински съветник. При противоречие между кодекса и закона последният има предимство.
Кодекса определя основните етични и морални норми и конкретизира стандартите на поведение на общинските съветници от Общински съвет Банско, явяващи се задължително условие за издигане авторитета на всеки общински съветник, както и за увеличаване на общественото доверие към тях.
Чл. 2. Клаузите на Етичният кодекс имат действие по отношение на общинските съветници при или по повод осъществяване функциите им на представители и защитници на интересите на гражданите от община Банско.
Чл. 3. Записаните в настоящия кодекс основни морални принципи и норми информират гражданите за стандартите на поведение, които имат право да изискват от избраните от тях общински съветници.
ГЛАВА ВТОРА
ОСНОВНИ ПРИНЦИПИ

Чл. 4. В своите действия и изяви общинските съветници се ръководят от следните основни принципи: 
· върховенство на закона 
· защита на обществения интерес, 
· независимост и безпристрастност 
· прозрачност 
· уважение към гражданите и институциите 
·  колегиалност и взаимно уважение 
· утвърждаване авторитета на Общинския съвет
 
Чл. 5. (1) При осъществяване на своите функции общинските съветници действат в съответствие с Конституцията, международните актове ратифицирани по конституционен ред, обнародвани и влезли в сила за Република България, както и в съответствие със законите на страната, като защитава интересите на Община Банско по съвест и вътрешно убеждение.
(2) При внасяне на проект за решение общинските съветници следва да представят подробна обосновка, конкретизираща законовите правила и процедури, на които той се базира и показваща как е съобразен с тях.
Чл. 6. Общинските съветници са представители не само на своите избиратели, а на цялото население в общината.
Чл. 7. Общинските съветници нямат право да разкриват информация, която съставлява държавна или служебна тайна и е станала тяхно достояние във връзка с изпълнение на задълженията им.
Чл. 8. Общинските съветници са длъжни да спазват поведение, с което утвърждават авторитета на Общински съвет и община Банско. 
Чл. 9. Общинските съветници са длъжни  да създават условия за колегиална работна среда в дух на коректност и лоялност, свързани с висок морал, честност, професионализъм, учтивост, уважение, честност, откритост и прозрачност както към всеки гражданин на Общината, така и при контактуването между самите общински съветници в и извън  залата и комисиите на Общинския съвет и Общинската администрация.
Чл.10. Общинските съветници са длъжни да се отнасят един към друг с взаимно уважение, учтивост и поведение, запазващо достойнството и не опетняващи името им. 
Чл.11. Общинският съветник няма право да отправя лични нападки, оскърбителни думи или заплахи, да злослови по адрес на свои колега, с които да се опетнява името, авторитета и доброто му име. Критики, възникнали несъгласия и спорове се решават с цивилизовани методи в открито общуване, без отправяне на лични нападки, непристойни думи или заплахи.
Чл. 12. Общинските съветници са задължени да насърчават и подкрепят всички мерки, които гарантират откритост на техните правомощия и действия.
Чл.13. Общинските съветници са длъжни да поддържат връзка с избирателите си и да ги информират за дейността си и решенията на Общинския съвет.
Чл. 14. При изпълнението на своите функции общинските съветници са длъжни да се въздържат от поведение или постъпки, определени от действащия наказателен кодекс или международното наказателно право, като активна или пасивна подкупност.
Чл. 15. (1) Общинските съветници са длъжни да не допускат да попадат във финансова или друга зависимост от физически или юридически лица, които могат да окажат влияние върху изпълненията на техните правомощия.
(2) Общинските съветници са длъжни да вземат самостоятелно решения, без да търсят каквато и да е финансова или материална изгода за себе си или за други лица.
Чл. 14. Общинските съветници винаги следва да се отнасят с дължимото уважение към гражданите. Те нямат право да проявяват пристрастно или дискриминационно отношение, основано на раса, пол, националност, етническа принадлежност, социален произход, възраст, материален статус, политически идеи и религиозни вярвания.
Чл. 15. Общинските съветници нямат право да разгласяват информация, която се отнася до личния живот на гражданите и е станала тяхно достояние във връзка с изпълнение на задълженията им. 
Чл. 16. (1) При изпълнение на своите функции общинските съветници са длъжни да зачитат правомощията и прерогативите на всички други институции, на избраните политически представители и на служителите в общинската и друга публична администрация.
(2) Общинските съветници нямат право да насърчават нарушаване на уредените тук принципи от страна на други политически представители на изборна длъжност, или служители в общинската и другата публична администрация.

ГЛАВА ТРЕТА
ОБЩЕСТВЕН ДЪЛГ И ЛИЧЕН ИНТЕРЕС. КОНФЛИКТ НА ИНТЕРЕСИ

Чл. 17. (1) Общинският съветник не може да участва при вземане на решения на общинския съвет, които се отнасят до негови имуществени интереси или до интереси на негов съпруг и роднина по права линия и по съребрена линия до четвърта степен включително, и по сватство до втора степен включително, както и по въпроси, отнасящи се до интереси на лица, с които се намира в особени отношения, които пораждат основателно съмнение за наличието на пряк или косвен, материален или нематериален интерес. 
(2) При упражняване на правомощията си, изискващи собствена преценка, общинските съветници следва да служат на интересите на жителите на Община Банско, като ги поставят над партиен, частен или личен интерес.
(3) При внасяне на проект за решение общинските съветници следва да включат в обосновката му елементи, които демонстрират тяхната справедливост и съответствие с обществения интерес.
Чл. 18. (1) Общинските съветници трябва да използват служебното си положение или общинското имущество само в полза на гражданите на Община Банско, и никога в свой или чужд личен интерес.
(2) Общинските съветници не трябва да използват прерогативите на своя пост в полза на интерес на физически или юридически лица, с цел извличане на пряка или косвена лична облага от това.
Чл. 19. В случаите, касаещи конфликт на интереси, се прилагат клаузите на Закона за противодействие на корупцията.

ГЛАВА ЧЕТВЪРТА
НОРМИ НА ПОВЕДЕНИЕ ПО ВРЕМЕ НА ЗАСЕДАНИЕ НА
ОБЩИНСКИЯ СЪВЕТ И НЕГОВИТЕ КОМИСИИ

Чл. 20. Общинските съветници са длъжни да заемат местата си в залата до определения начален час на заседанието.
Чл. 21. (1) Общинските съветници са длъжни да проявяват нетърпимост към нарушенията на установения ред по време на заседанията на Общинския съвет и неговите комисии, спазвайки разпоредбите на законовите и подзаконовите нормативни актове.
(2) Общинските съветници са длъжни чрез своите действия и изяви да утвърждават дух на коректност и взаимно уважение, като не уронват личното достойнство на колегите си.
Чл. 22. (1) Общинските съветници не могат да говорят по същество повече от един път по един и същи въпрос.
(2) Продължителността на изказването на общински съветник по всяка точка от дневния ред, не може да надвишава 5 минути.
Чл. 23. Общинските съветници нямат право:
1. да прекъсват изказващия се;
2. да вземат думата, без да му е дадена от председателя;
3. да отправят лични нападки, оскърбителни думи или заплахи;
4. да разгласяват данни, отнасящи се до личния живот на колегите им и накърняващи доброто им име;
5. да се държат непристойно;
6. да нарушават тишината и реда в залата.
Чл. 24. (1) Председателят на Общинския съвет има право да прилага спрямо нарушителите на реда следните дисциплинарни мерки: 
· напомняне, 
· забележка, 
· порицание, 
· отнемане на думата, 
- отстраняване от зала до следващо гласуване.
(2) Напомняне се прави на всеки изказващ се, който се отклонява от предмета на разискванията или нарушава реда на заседанието.
(3) Забележка се прави на всеки съветник, който се е обърнал към друг общински съветник, представител на администрацията, или гражданин в залата с оскърбителни думи.
(4) Порицание се налага на общински съветник, който въпреки напомнянето или забележката продължава да нарушава реда на заседанието или е създал безредие по време на заседание, както и при нарушение на правилата, предвидени по чл. 23, освен ако не подлежи на наказание по друг ред.
(5) Отнемане на думата се прилага спрямо изказващ се, който след изтичане на времето и направеното му напомняне продължава изложението си, или продължава да нарушава реда.
(6) Отстраняване от зала до следващо гласуване се прилага спрямо съветник, който:
а/ грубо възразява срещу наложените му наказания или въпреки тях продължава да нарушава реда;
б/ оскърбява съветници, представители на общинската администрация, граждани или Общинския съвет като цяло;
в/ призовава към насилие;
г/ системно нарушава реда в залата.
Чл. 25. Наложените дисциплинарни наказания по чл. 24 се отразяват в протокол на съответното заседание.
ГЛАВА ПЕТА
КОНТРОЛ

Чл. 26. Контролът по спазване нормите от настоящия Етичен кодекс се осъществява от Постоянна комисия по етика в Общински съвет Банско.
Чл. 27. (1) Всички жалби и сигнали за предполагаеми нарушения на разпоредбите на настоящия Етичен кодекс трябва да бъдат подадени до Постоянна комисия по етика в писмена форма.
(2) Жалбите и сигналите по ал. 1 трябва задължително да бъдат подписани от подателя. Анонимни жалби и сигнали не се разглеждат от комисията.
(3) Постоянна комисия по етика е длъжна при поискване от страна на подалите жалбата или сигнала да запази самоличността им в тайна.
Чл. 28. (1) Постоянна комисия по етика проучва и проверява всички сигнали и жалби за нарушения на този Кодекс, които отговарят на изискванията посочени в чл. 27, ал. 1 и ал. 2 от Кодекса в срок не по-късно от 14 дни след тяхното постъпване, с изключение на жалбите и сигналите за наличие на конфликт на интереси.
(2) По отношение жалбите и сигналите, касаещи конфликт на интереси се прилагат клаузите на Закона за противодействие на корупцията.
Чл. 29. Постоянна комисия по етика приема решенията си с мнозинство повече от половината от общия брой на членовете си.
Чл. 30. (1) В случаите, когато Постоянна комисия по етика стигне до заключение, че съдържащите се в сигнала или жалбата оплаквания са неоснователни, прекратява веднага проверката, като изготвя мотивирано писмено заключение до подателя им и до общинския съветник от Община Банско, срещу когото са били насочени.
(2) Когато Постоянна комисия по етика констатира нарушение на настоящия Етичен кодекс, предоставя възможност на общинския съветник, срещу когото са били насочени жалбата или сигнала, да отговори на оплакванията и да се защити, след което подготвя мотивирано писмено заключение.
(З) Заключението по ал. 2 се предоставя на Председателя на Общинския съвет.
(4) В случаите, когато Постоянна комисия по етика установи, че е нарушен настоящия Етичен Кодекс, предлага на Общинския съвет да наложи на извършителя санкция от изброените в чл. 33, освен в случаите на констатирано нарушение на Закона за противодействие на корупцията и отнемане на незаконно придобитото имущество.
(5) Когато Постоянна комисия по етика установи наличието на конфликт на интереси, тя прилага клаузите на Закона за противодействие на корупцията.
Чл. 31. При констатирано наличие на конфликт на интереси по реда, установен в Закона за противодействие на корупцията, Постоянна комисия по етика предлага на Общинския съвет прегласуване на приетото при конфликт на интереси решение.
Чл. 32. (1) При констатирано нарушение на Етичния кодекс с изключение на констатирано нарушение, касаещо конфликт на интереси, Общинският съвет по предложение на комисията налага на общинският съветник следните санкции:
1. забележка;
2. предупреждение да се преустанови нарушението;
3. публично порицание.
(2) При констатирано нарушение, касаещо конфликт на интереси се прилагат клаузите на Закона за противодействие на корупцията.
Чл. 33. Решението за налагане на която и да е от санкциите по чл.32, ал. 1 се приема от Общинския съвет с мнозинство повече от половината от общия брой на съветниците, след предоставянето на убедителни доказателства, че е налице нарушение на Етичния кодекс.
Чл. 34. Ако Постоянна комисия по етика прецени, че произнасянето по сигнала или жалбата е извън нейните правомощия, или че извършеното осъществява състава на престъпление или административно нарушение, предлага на Общинският съвет да бъде прекратена проверката и да се изпратят всички материали до съответните компетентни органи.

ГЛАВА ШЕСТА
ПРЕХОДНИ И ЗАКЛЮЧИТЕЛНИ РАЗПОРЕДБИ
 
§ 1. Всеки общински съветник е длъжен да предприема всички необходими мерки, за да гарантира спазването на разпоредбите на настоящия Етичен кодекс.
§ 2. Никой общински съветник няма право съзнателно и преднамерено чрез думи или действия да подтиква, или принуждава когото и да било към нарушаване на настоящия Етичен кодекс.
§ 3. Етичният кодекс подлежи на задължително спазване от общинските съветници, като всяко нарушение на установените с него правила ще бъде разглеждано и оценявано в съответствие с Конституцията на Република България, Закона за местното самоуправление и местната администрация и Правилника за организацията и дейността на ОбС Банско, както и с всички нормативни актове свързани с тяхното прилагане.
§ 4. Всеки общински съветник е длъжен да декларира, че е запознат с всички клаузи на настоящия Етичен кодекс и има волята да ги следва.
§ 5. Всеки общински съветник е длъжен да подкрепя всички мерки, подпомагащи популяризирането на настоящия Етичен кодекс сред обществеността.
§ 6. Настоящият Етичен кодекс на общинските съветници от Общински съвет - Банско е приет на основание чл. 21, ал. 4 от ЗМСМА с Решение № 734 по Протокол № 40/30.04.2026 г. на Общински съвет - Банско и влиза в сила от датата на публикуването му.







                                                                            ПРЕДСЕДАТЕЛ НА ОбС:..................................
		                                                                                        (Димитър Русков)


image1.png




